# Sidi Alouane

Sidi Alouane (àrab: سيدي علوان, Sīdī ʿAlwān) és una ciutat de Tunísia a la governació de Mahdia, situada uns 28 km al sud-oest de la ciutat de Mahdia i 10 km a l'oest de Salakta i de les ruïnes romanes de Salaktum. Té una població de 6.561 habitants. El capçalera d'una delegació amb 34.200 habitants al cens del 2004 i 35.272 habitants al cens del 2006. Està formada per dotze nuclis: Wadi Glat, Wadi Baja Nord, Wadi Baja Sud, Essaada, Sakit El Kadem, Albasatin, Sidi Alouane Est, Sidi Alouane Ouest, Zorda, Zalba Ouest, Zalba Est, i Ennouzha.

## Economia

El terreny semiàrid i àrid (300 mm de pluja a l'any) és en part apte per al cultiu d'oliveres que constitueix la seva base econòmica (13.325 hectàrees). Els fruiters (2.410 hectàrees) són la segona producció. La ramaderia està formada per bovins (4.168) i ovins (15.000), amb una bona producció de llet. També s'hi produeix mel i, de fet, s'hi celebra un festival anual dedicat a la mel. La indústria es limita a alguns establiments tèxtils.

## Patrimoni

A la vora hi ha els jaciments arqueològics de Chammar i Zelba, aquest darrer amb el mausoleu del sant sidi Alwan ibn Saïd, que dona nom a la ciutat.

## Història

Segons explica sidi Alí al-Mahjub, nadiu de la propera vila de Ksour Essaf i deixeble de sidi Alwan, a mitjan segle xvi comença a formar-se l'actual ciutat al voltant de la tomba del sant, a la zona on havia viscut Sidi Alouane. En recull la notícia a mitjan segle xix Mohamed Magdish a la seva obra Passeig per les vistes de les meravelles de les dates i les notícies (àrab: نزهة الانضار في عجائب التواريخ والأخبار, Nuzhat al-anẓār fī ʿajāʾib at-tawārīẖ wa-l-aẖbār). També en parla Mohamed Bohli el Nayel al seu llibre La vérité historique du soufisme Islamique, que esmenta el mausoleu del sant i que la vila tenia aleshores 72 habitants.

## Administració

És el centre de la delegació o mutamadiyya homònima, creada el 6 de juliol de 1978 i amb codi geogràfic 33 60 (ISO 3166-2:TN-12), dividida en dotze sectors o imades:
* Sidi Alouane Ouest (33 60 51)
* Sidi Alouane Est (33 60 52)
* Zorda (33 60 53)
* Sakiet El Khadem (33 60 54)
* El Bassatine (33 60 55)
* Oued Béja Nord (33 60 56)
* Oued Béja Sud (33 60 57)
* Zalba Est (33 60 58)
* Zalba Ouest (33 60 59)
* En-Nozha (33 60 60)
* Oued Guellat (33 60 61)
* Es- Sâada (33 60 62)
Al mateix temps, forma una municipalitat o baladiyya (codi geogràfic 33 22).
El 26 de maig de 2016 es va constituir una nova municipalitat, Zalba, amb cinc sectors de la delegació:
* Zalba Est (33 60 58)
* Zalba Ouest (33 60 59)
* Oued Béja Sud (33 60 57)
* Nozha (33 60 60)
* Zorda (33 60 53)

## Referències

* ↑ مقديش [Maqdix], محمود [Mahmud]. علي الزواري [Alí az-Zawarí] i محمد محفوظ [Muhàmmad Mahfudh] (ed.). نزهة الأنظار في عجائب التواريخ والأخبار (en àrab). 2. Beirut: دار الغرب الإسلامي [Dar al-gharb al-islamí], 1988, p. 290.
* ↑ المعهد الوطني للإحصاء [Institut Nacional d'Estadística] «المصنف الوطني لترميز الوحدات الإدارية» (en àrab i francès). [Publicacions de l'Institut Nacional d'Estadística]. المعهد الوطني للإحصاء [Institut Nacional d'Estadística] [Tunis], 12-2012, pàg. 86-90. ISSN: 1737-7838 [Consulta: 18 agost 2021].
* ↑ المعهد الوطني للإحصاء [Institut Nacional d'Estadística] «المصنف الوطني لترميز الوحدات الإدارية» (en àrab i francès). [Publicacions de l'Institut Nacional d'Estadística]. المعهد الوطني للإحصاء [Institut Nacional d'Estadística] [Tunis], 12-2012, pàg. 144. ISSN: 1737-7838 [Consulta: 18 agost 2021].
* ↑ «أمر حكومي عدد 601 لسنة 2016 مؤرخ في 26 ماي 2016 [Decret governamental núm. 2016-601 del 26 de maig de 2016]». الرائد الرسمي للجمهورية التونسية [Diari Oficial de la República Tunisiana], any 159 núm. 43, 27-05-2016, p. 1963-1970. ISSN: 9061 0330 9061.